杨维桢
傅道人歌
祁连山人天骨奇，十五能运朱屠椎。
二十报仇许人死，杀人不数舞阳儿。
乡里不见容，官府不见治。
猛气奚所托，仗剑归京师。
京师杀柄司秋官，假尔爪牙虎豹关。
今日尸一逆，明日诛一奸。
朝食悖臣胆，暮食凶人肝。
龙蛇见血性思改，鸠隼化质身无难。
寻师度关陕，弃家入嵩山。
只今啖松久辟谷，剑埋三井飞精服。
能联弥明石鼎句，能和商颜紫芝曲。
客来启关不一语，但闻鼻息声满屋。
乌台御史卯金公，群邪胆落称人雄，囊封事毕志即东。
谷城丈人有前约，三井洞前寻赤松。